ЩIалэгъуалэ зэхыхьэм хуагъэхьэзыр
«Мэшыкъуэ-2017» щIалэгъуалэ зэхыхьэм кIуэну ныбжьыщIэхэм я проектхэр зэрырагъэфIэкIуэным теухуауэ махуищкIэ зэIущIэ гъэщIэгъуэнхэр КъБКъУ-м щрагъэкIуэкIащ.
А Iуэхум хуэIэижь федеральнэ тренерхэмрэ IэщIагъэлIхэмрэ проектыр нэхъыфIу зэрыпхыбгъэкIыфынум, ныбжьыщIэхэм яIэщIэкI хабзэ щыуагъэхэм я гугъу ящIащ.
Япэ махуэм щIалэгъуалэ зэхыхьэр зэрекIуэкIынум теухуа нэтын кIэщI къагъэлъэгъуащ. Абы иужь-кIэ форумыр къызэзыгъэпэщхэр хэту екIуэкIа пресс-конференцым щхьэж фIэгъэщIэгъуэн Iуэхугъуэхэм зыщыхуагъэзэну Iэмал яIащ.
«Мэшыкъуэ-2017»-м и егъэджэныгъэ программэм и унафэщI Крысинэ Любовь зэрыжиIамкIэ, егъэджэныгъэ Iыхьэмрэ форумым и программэмрэ хыхьэу нэхъ зыхуеину къагъэлъэгъуар, щIалэгъуалэ политикэр егъэфIэкIуэным, Кавказ Ищхъэрэм зегъэужьыным хуэгъэпса стратегием тещIыхьауэ яубзыхуащ.
— УщымыгуфIыкIынкIэ Iэмал иIэкъым зы илъэсым нэхърэ адрейм форумым хэт щIалэгъуалэр нэхъ хуэхьэзыру, я проектхэри нэхъ зыхуей хуэзэу зэратхым. Абыхэм жылагъуэр зыIущIэ социально-экономикэ лъэпощхьэпохэр къазэрыгурыIуэм и мызакъуэу, хэкIыпIэ гъэщIэгъуэнхэри къагъэлъагъуэ. Форумым кIуэн и пэ къихуэу щIалэгъуалэм ядедгъэкIуэкI дерсхэр куэдкIэ къахуощхьэпэ. Социальнэ проектым и къалэн нэхъыщхьэмрэ абы и Iэмалхэмрэ нэхъ хащIыкIыу мэхъу, — жиIащ тренерхэм ящыщ Галицкая Марие.
ЩIалэгъуалэ зэхыхьэм хэтынухэм ягъэхьэзырыну проектхэр къыщыхахкIэ 2025 гъэ пщIондэ Кавказ Ищхъэрэм зэрызиужьыну концепцэр къыщалъытэн хуейщ.
Гъэ къакIуэ ХьэрычэтыщIэм и илъэсу ди къэралым щагъэуващ. Абы къыхэкIыу щIалэгъуалэр хьэрычэт Iуэхум зэрыдрагъэхьэхын Iэмалхэр къыщыхалъхьэ проектхэм гулъытэ нэхъыбэ хуащIынущ. Къуажэм пыщIахэр, бюджетыр къызэмэщIэкI щIыналъэхэм щрагъэкIуэкI ухуэныгъэхэм щIэгъэкъуэн хуэхъухэрщ нэхъыбэу зыхуэныкъуэу къагъэлъэгъуар. Абыхэм я гъусэу мэкъумэш IэнатIэм, щIэныгъэ-техникэ творчествэм, щIалэгъуалэм я акъылым зегъэужьыным хуэунэтIа лэжьыгъэхэри япэ ирагъэщынущ.
НыбжьыщIэхэм я проектхэр зыхуей хуэзэу, Iуэхум нэфI-ней хэмылъу къызэрагъэпэща хъун папщIэ егъэджэныгъэм и ещанэ махуэм «Мэшыкъуэ-2017»-м кIуэну зызыгъэхьэзырхэм ящыщу цIыху 50-м я проектхэр щыпэгъэлъагъуэу утыку ирахьащ. Абыхэм я лэжьыгъэм иIэ щыщIэныгъэхэр ирагъэлъагъужащ, зэрырагъэфIэкIуэнумкIи чэнджэщхэри иратащ.
— Хуабжьу зэхыхьэ щхьэпэщ, куэдкIэ сэбэп къысхуэхъуащ егъэджэ-ныгъэ Iыхьэр. Сызыгъэгузавэ, шэч къызытесхьэ IуэхугъуэхэмкIэ сыщIэупщIащ, иджы нэхъ тегушхуауэ форумым сыкIуэнущ, — жеIэ Нэгъуей Аслъэн.
— Нэгъабэрей зэхыхьэм куратору сыщыIащ, мы гъэми сыкIуэну зызогъэхьэзыр. Проект зэратхым хэсщIыкIми егъэджакIуэхэм къыджаIэнур сфIэгъэщIэгъуэну сыкъекIуэлIащ, пцIыр сыткIэ щхьэпэ, форумым ныбжьэгъу щысхуэхъуахэми сазэрыхуэзэнури си гурыфIыгъуэщ. СызэреплъымкIэ, мы гъэм щIалэгъуалэ зэхыхьэр куэдкIэ нэхъ гъэщIэгъуэну къызэрагъэпэщынущ. Абы зи гуащIэ хэлъ псоми фIыщIэ яхуэсщIыну сыхуейщ, — къыддогуашэ Джэджий Щамил.
«Мэшыкъуэ-2017» щIалэгъуалэ зэхыхьэм кIуэнухэм бадзэуэгъуэм и 1 пщIондэ зрагъэтх хъунущ. Абы къыдэкIуэу, форумым и лэжьы-гъэр къызэзыгъэпэщхэм я дэIэпы-къуэгъу волонтёрхэри къыхах. ЩIалэгъуалэ зэхыхьэм щIидзэн и пэ волонтёрхэр ирагъэджэнущ. Форумым хэтыну хуейхэмрэ волонтёру кIуэнухэмрэ www.машукфорум.рф сайтым зыщрагъэтх хъунущ.
Хабзэ зэрыхъуам тету, мы гъэми «Мэшыкъуэ-2017» форумыр IыхьитIу гуэшауэ екIуэкIынущ.
«Проект. Команда», «Карьера.Творчество», «ЩIэныгъэ. Хьэрычэт» унэтIыныгъэхэм тегъэщIауэ щытынущ шыщхьэуIум и 5 — 12-хэм екIуэкIыну япэ Iыхьэр. ЕтIуанэ Iыхьэм и лэжьыгъэр «Пэрыт. Жылагъуэ», «ХъыбарыщIэ. Шынагъуэншагъэ», «Спорт. Хэкупсэ» Iуэхугъуэхэм хуэгъэпсащ.
Мы гъэм щIалэгъуалэ зэхыхьэм ныбжьыщIэ мини 2-рэ волонтёри 150-рэ хэтынущ. Къэбэрдей-Балъкъэрым щыщу цIыху 205-рэ «Мэшыкъуэ-2017» форумым кIуэнущ.
Тэрчокъуэ Дисэ.
